Ervare klimmer sterf op berg | Maroela Media
Ervare klimmer sterf op berg
Foto: Bergklimklub van Suid-Afrika
'n Ervare bergklimmer is Sondag op die Muizenberg-krans in Kaapstad dood.
Minstens 25 lede van die Bergklimklub van Suid-Afrika se soek-en-reddingspan was Sondagmiddag in samewerking met Wildernis-soek-en-redding en ander rolspelers in 'n grootskaalse operasie betrokke om by die klimmer uit te kom.
Weens uitdagende weersomstandighede het reddingspanne vanuit die lug asook op die grond probeer om hom te bereik. 'n Helikopter van die provinsiale gesondheidsdepartement is ingespan om 'n klimmer met tegniese ervaring en 'n paramedikus tot naby die man te neem.
Die grondspan het teen die berg opgeklim en toue gebruik om die klimmer na 'n meer beskutte gebied te verskuif van waar die helikopter hom kon bereik.
Russel Meiring, woordvoerder van ER24, het gesê hul paramedici het omstreeks 15:00 op die toneel aangekom.
Die klimmer is met die helikopter na 'n pad langs die berg vervoer waar paramedici hom begin behandel het.
"Die klimmer, glo in sy 70's, het ernstige beserings opgedoen en was in 'n kritieke toestand. Hy het kort nadat behandeling begin is aan sy beserings beswyk."